text: Lødderup Kirke
  
  publiceret: 2023-06-16 20:53:01+02:00
  Lødderup Kirke er en af de større sognekirker på Mors og ligger blot få kilometer uden for Nykøbing.
  Kirken er omgivet af kampestensdiger, og murstenspiller markerer indgangen mod vest. Uden for vestdiget står en gammel kirkestald, en såkaldt rejsestald, som i dag benyttes til opbevaring. Lødderup Kirke har tidligere sammen med kirkerne i Ljørslev og Ørding hørt under Højriis.
  Kirken består af et romansk kor og skib, der er opført i granitkvadre, og som står blanke med synlige sten. Desuden har kirken et sengotisk, hvidkalket tårn med rå kvadre nederst samt pyramidetag. Resten af murværket består af munkesten i munkeskifte. Der er hvidkalkede partier rundt om vinduerne og under tagudhængene. Kirkens tagflader er alle af bly.
  Kirken har haft en apsis, som blev revet ned i sengotisk tid. Det kan ses på, at sokkelkvadrene er hugget krumme i korets østgavl. Også et våbenhus er blevet revet ned i 1929 i forbindelse med en hovedistandsættelse udført af arkitekt Søren Vig Nielsen (1876-1964). Udover nedbrydningen af våbenhuset blev der indsat et nyt vindue i tårnet og lagt nyt tag på det. Der blev også lavet en stor syddør med romaniserende granitdetaljer. Kirken fik desuden nyromanske granitvinduer.
  I skibets murværk ses rester af en tilmuret norddør. En tympanonsten, dvs. overligger over døren, som måske oprindeligt har hørt til skibets nu forsvundne syddør, er placeret i et hjørne på kirkegården nordvest for tårnet.
  Der ses i øvrigt flere spor i kvadermurværket efter en brand, men det er uvist, hvornår denne har fundet sted.
  I kirkens indre står korbuen med en sokkel med skråkant og kragsten, dvs. sten med en fremspringende profil, hvor profilen løber hele vejen rundt om begge hjørner. Buen er muret om.
  Overgangen mellem skibet og tårnet markeres indvendigt i kirkerummet med en spidsbue. Tårnrummet er overdækket af en krydshvælving med halvstensribber, mens det øvrige kirkerum har bjælkelofter. Disse er grågrønne og matcher inventaret i farvesætningen.
  Alterbordet består af en fyrretræskasse. Rester af et oprindeligt romansk alterbord med skråkantprofileret monolitplade står anbragt i tårnrummet oven på en romansk vinduesoverligger.
  Altertavlen er en renæssancetavle fra 1615 og rummer et alterbillede fra 1947 af maleren Troels Trier (1879-1962). I 1885 blev tavlen renset for farver, og i felterne blev der indsat reliefplader skåret af Snedker C.C. Stephansen, Flade. De blev i 1939 fjernet igen på nær storfeltets relief med Kristus i Emaus og Gudsøjet foroven. Siden har reliefpladerne hængt i tårnrummet.
  Kirken har en romansk granitdøbefont, men foden er muligvis nyere. Prædikestolen fra renæssancen er fra omkring 1625 og minder om den i Alsted Kirke. Storfelterne har evangelistmotiver. Prædikestolens lydhimmel, dvs. baldakinen over den, er fra samme tid. Stolestaderne med trekantsgavle er fra 1929. Farvesætningen passer til de øvrige grønne og røde nuancer i rummet. I koret står en skabsformet præstestol fra renæssancen, altså fra omkring 1600-1625.
  I kirken ses også en del ældre belysning, bl.a. en lysekrone fra renæssancen med delfinhoveder, fra omkring 1600, som hænger i koret, samt rester af en vægstage fra omkring 1550 med en lille figur, som hænger tæt ved prædikestolen.
  I skibets vestende ses et moderne pulpitur med et orgel fra 1927.
  Klokken er støbt i 1901 hos Skive Jernstøberi og Maskinfabrik. Den tidligere klokke fra 1869 var støbt af P.P. Meilstrup, Randers.
  Nord for kirken står en gravsten fra omkring 1775 over Nicolai Christian Tøttrup og hustru Eleonora Bang Meldahl, død i 1739. I 1897 blev der syd for skibet udgravet en romansk grav.